### Resumé

Lodsejeren har anmodet om en lokalplan for området i det vestlige Kollemorten. Lokalplanområdet ligger i udkanten af landsbyen i forlængelse af boligvejen [adresse].

Området ligger i dag som dyrket landbrugsjord med omkringliggende marker og grænser mod øst op til et eksisterende boligområde og mod nord op til en landejendom.

Der planlægges for en udstykning til fire parcelhusgrunde og et regnvandsbassin mod nordøst til håndtering af overfladevand.

### Sagsfremstilling

#### ![Figur 1: Kort over lokalplanområdet](data:image/jpeg;base64...)

*Figur 1: Kort over lokalplanområdet*

#### Planens historik

Teknisk Udvalg besluttede på mødet 19. marts 2024, pkt. nr. 76, at igangsætte udarbejdelse af lokalplan nr. 1416.

#### Lokalplanens indhold

Området ligger i landzone indenfor landsbyafgrænsningen i [adresse] vestlige del og ligger i dag som dyrket landbrugsjord. Lodsejeren har anmodet om udarbejdelse af en lokalplan til boligformål.

Området er ca. 0,6 ha.

Der kan udstykkes fire grunde til åben-lav boligbebyggelse på hver ca. 850 m2, og etableres et regnvandsbassin ved ankomsten til området i det nordøstlige hjørne.

Smedevænget forlænges i forbindelse med adgangen til landejendommen, og vejadgangen til området kommer til at være via denne.

Området er omfattet af eksisterende kommuneplanramme nr. 99.L.25 som udlægger området til boligformål. Lokalplanen udarbejdes i overensstemmelse med kommuneplanrammen.

Beplantningsbæltet og et stort træ i det sydlige skel ønskes bevares, hvorfor grundene ikke lægges direkte op ad dette. Hertil tænkes at indarbejde en stiadgang. Mod vest skal der etableres et beplantningsbælte med buske som bufferzone til det dyrkede landbrugsareal.

#### Vurdering af afledte konsekvenser

Der bliver ikke udarbejdet en helhedsvurdering, da planen ikke ligger indenfor et område med udfordringer.

#### Miljøvurdering

Forslag til lokalplan nr. 1416 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

#### Høringsperiode

Høringsperioden for lokalplanen vurderes til fire uger, da lokalplanen er af en karakter, med et geografisk anvendelsesområde, en kompleksitet og et omfang, hvor fire uger vurderes at være rimelig tid til inddragelsen af offentligheden.

#### Overtagelsespligt/Frafaldserklæring

Lokalplanområdet forbliver i landzone, og en frafaldserklæring er derfor ikke nødvendig.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Der er foretaget en bæredygtigshedsvurdering af lokalplanen i forhold til planens bæredygtige potentiale. Der er målt på fem bæredygtige hovedområder: Miljø, sociokulturel og funktionel kvalitet, teknik, proces og økonomi.

Miljøpåvirkningen af lokalplanområdet forventes at være meget lille, da der skal etableres et regnvandsbassin. Ressourceforbruget er minimeret ved at udnytte hele områdets areal med respekt for levende hegn, træ og øvrig kon­tekst.

Kvaliteten ved denne lokalplan er, at området er en naturlig forlængelse af [adresse], og udvidelse af boligområdet og landsbyen mod vest. Området er disponeret med respektaf­stande til omkringliggende naboer, beplantningsbælte og landbrugsområde, hvilket er med til at danne en blød overgang mellem landsbyafgrænsningen og det åbne land.

Området er udnyttet til det maksimale, hvor vej, grunde, grønne områder mv. er placeret med bedst mulig udnyttelse af området, med respekt for omgi­velserne, som overgang mellem eksisterende bydel og det åbne land.

Der arbejdes på et fjernvarmeprojekt, som muliggør udrulning af fjernvarme (Vonge-Kollemorten Fællesvarme a.m.b.a).

Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Indstilling Teknik- og Miljødirektøren indstiller

**at** udvalget anbefaler over for Byrådet, at forslag til lokalplan nr. 1416 vedtages og offentliggøres i 4 uger.

### Beslutning

Anbefalet.